भारत में 41 लाख से ज्यादा स्वास्थ्य कर्मियों को लगे कोरोना टीके, सरकार ने दी जानकारी
केंद्रीय स्वास्थ्य मंत्रालय ने मंगलवार को कहा कि राष्ट्रव्यापी टीकाकरण अभियान के तहत कोविड-19 का टीका लेने वाले स्वास्थ्य कर्मियों की संख्या 41 लाख से अधिक हो गई है।
नई दिल्ली: केंद्रीय स्वास्थ्य मंत्रालय ने मंगलवार को कहा कि राष्ट्रव्यापी टीकाकरण अभियान के तहत कोविड-19 का टीका लेने वाले स्वास्थ्य कर्मियों की संख्या 41 लाख से अधिक हो गई है। मंत्रालय ने कहा कि अस्थायी रिपोर्ट के अनुसार मंगलवार शाम 7 बजे तक 76,516 सत्रों के जरिये कुल 41,20,741 लाभार्थियों को टीके लगाये गए हैं। आज शाम 7 बजे तक 3,785 सत्र आयोजित किए गए। अस्थायी रिपोर्ट के अनुसार, दो राज्यों गुजरात और पश्चिम बंगाल ने मंगलवार को अग्रिम मोर्चे पर लगे कर्मियों के टीकाकरण की शुरुआत की और शाम 7 बजे तक 19,902 कर्मियों को टीके लगाये गए। मंत्रालय ने कहा, ‘‘कुल मिलाकर मंगलवार शाम 7 बजे तक 1,70,585 लाभार्थियों का टीकाकरण किया गया।’’ मंत्रालय ने कहा कि अंतिम रिपोर्ट मंगलवार देर रात तैयार की जाएगी। मंत्रालय ने कहा, ‘‘देशव्यापी कोविड-19 टीकाकरण कार्यक्रम सफलतापूर्वक अठारहवें दिन संचालित किया गया।’’ मंत्रालय ने कहा कि टीकाकरण अभियान के अठारहवें दिन शाम 7 बजे तक टीकाकरण के बाद प्रतिकूल प्रभाव के 106 मामले सामने आये। मंत्रालय ने आगे कहा कि मंगलवार को तीसरे दिन देशव्यापी राष्ट्रीय पोलियो प्रतिरक्षण अभियान सफलतापूर्वक चलाया गया। अस्थायी रिपोर्ट के अनुसार, देश भर में मंगलवार तक पांच साल से कम उम्र के कुल 11.04 करोड़ बच्चों को पोलियो ड्राप पिलाई गई है। राष्ट्रपति रामनाथ कोविंद ने 30 जनवरी को राष्ट्रपति भवन में पांच साल से कम उम्र के बच्चों को पोलियो ड्रॉप पिलाकर 2021 के लिए राष्ट्रीय पोलियो प्रतिरक्षण दिवस की शुरुआत की थी। एनआईडी पल्स पोलियो अभियान 31 जनवरी को देश के सभी राज्यों/केंद्र शासित प्रदेशों में शुरू हुआ था।